CELEX: 32018R0787
Language: mt
Date: 2018-05-25 00:00:00
Title: Regolament ta' Implimentazzjoni tal-Kummissjoni (UE) 2018/787 tal-25 ta' Mejju 2018 dwar il-klassifikazzjoni ta' ċerti prodotti fin-Nomenklatura Magħquda

31.5.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 134/1
               
            REGOLAMENT TA' IMPLIMENTAZZJONI TAL-KUMMISSJONI (UE) 2018/787
      tal-25 ta' Mejju 2018
      dwar il-klassifikazzjoni ta' ċerti prodotti fin-Nomenklatura Magħquda
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament (UE) Nru 952/2013 tal-Parlament Ewropew u tal-Kunsill tad-9 ta' Ottubru 2013 li jistabbilixxi l-Kodiċi Doganali tal-Unjoni (1), u b'mod partikolari l-Artikolu 57(4) u l-Artikolu 58(2) tiegħu,
      Billi:
      
                  (1)
               
               
                  Biex tiġi żgurata l-applikazzjoni uniformi tan-Nomenklatura Magħquda annessa mar-Regolament tal-Kunsill (KEE) Nru 2658/87 (2), jeħtieġ li jiġu adottati miżuri li jikkonċernaw il-klassifikazzjoni tal-prodotti msemmija fl-Anness ta' dan ir-Regolament.
               
            
                  (2)
               
               
                  Ir-Regolament (KEE) Nru 2658/87 stabbilixxa r-regoli ġenerali għall-interpretazzjoni tan-Nomenklatura Magħquda. Dawk ir-regoli japplikaw ukoll għal kull nomenklatura oħra li hija bbażata fuqha parzjalment jew kollha kemm hi, jew li żżid kwalunkwe sottodiviżjoni addizzjonali magħha u li hija stabbilita b'dispożizzjonijiet speċifiċi tal-Unjoni, bl-għan li jiġu applikati t-tariffi u miżuri oħra relatati mal-kummerċ tal-prodotti.
               
            
                  (3)
               
               
                  Skont dawn ir-regoli ġenerali, jenħtieġ li l-prodotti deskritti fil-kolonna (1) tat-tabella stabbiliti fl-Anness jiġu kklassifikati taħt il-kodiċi tan-NM indikat fil-kolonna (2), bis-saħħa tar-raġunijiet stabbiliti fil-kolonna (3) ta' dik it-tabella.
               
            
                  (4)
               
               
                  Huwa xieraq li jiġi stipulat li l-informazzjoni vinkolanti dwar it-tariffi maħruġa għall-prodotti kkonċernati minn dan ir-Regolament u li ma tikkonformax ma' dan ir-Regolament, tkun tista' tibqa' tiġi invokata mid-detentur, għal ċertu perjodu, skont l-Artikolu 34(9) tar-Regolament (UE) Nru 952/2013. Dak il-perjodu jenħtieġ li jkun ta' tliet xhur.
               
            
                  (5)
               
               
                  Il-miżuri previsti f'dan ir-Regolament huma skont l-opinjoni tal-Kumitat tal-Kodiċi Doganali,
               
            ADOTTAT DAN IR-REGOLAMENT:
      Artikolu 1
      Il-prodotti deskritti fil-kolonna (1) tat-tabella stabbilita fl-Anness għandhom jiġu kklassifikati fin-Nomenklatura Magħquda taħt il-kodiċi NM indikat fil-kolonna (2) ta' dik it-tabella.
      Artikolu 2
      L-informazzjoni vinkolanti dwar it-tariffi li ma tkunx konformi ma' dan ir-Regolament tista' tibqa' tiġi invokata skont l-Artikolu 34(9) tar-Regolament (UE) Nru 952/2013 għal perjodu ta' tliet xhur mid-data tad-dħul fis-seħħ ta' dan ir-Regolament.
      Artikolu 3
      Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
      
         Dan ir-Regolament għandu jorbot fl-intier tiegħu u japplika direttament fl-Istati Membri kollha.
         Magħmul fi Brussell, il-25 ta' Mejju 2018.
         
            
               Għall-Kummissjoni,
            
            
               F'isem il-President,
            
            Stephen QUEST
            
               Direttur Ġenerali
            
            
               Direttorat Ġenerali għat-Tassazzjoni u l-Unjoni Doganali
            
         
      
      
         (1)  ĠU L 269, 10.10.2013, p. 1.
      
         (2)  Ir-Regolament tal-Kunsill (KEE) Nru 2658/87, tat-23 ta' Lulju 1987, dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana (ĠU L 256, 7.9.1987, p. 1).
      
         ANNESS
         
                     Deskrizzjoni tal-prodotti
                  
                  
                     Klassifikazzjoni
                     (Kodiċi NM)
                  
                  
                     Raġunijiet
                  
               
                     (1)
                  
                  
                     (2)
                  
                  
                     (3)
                  
               
                     Oġġett (hekk imsejjaħ “ortożi bil-lazzijiet”) magħmul minn diversi biċċiet ta' materjal tessili meħjuta flimkien, b'fetħa għall-għarqub u s-swaba' tas-saqajn, b'keffa madwar il-fetħiet u t-trufijiet tal-oġġett. Il-parti tal-quddiem tal-wiċċ hija magħluqa b'ilsien li jikkonsisti minn materjal tessili magħmul bil-ganċ. Il-partijiet tessili l-oħra jikkonsistu minn diversi saffi ta' materjali tessili elastiċi magħmulin bil-ganċ.
                     Hemm imwaħħla mat-tessut, pjanċa tal-plastik elastiku u hija parzjalment viżibbli biss fuq barra tal-oġġett. Il-pjanċa tal-plastik tilħaq madwar il-pett u għandha eyelets tul il-quddiem tal-wiċċ tal-oġġett flimkien ma' ġanċijiet tal-lazzijiet fuq ix-xaft biex jippermettu l-issikkar tal-oġġett madwar is-sieq u l-pexxun b'lazzijiet tessili.
                     Il-pjanċa tal-plastik tagħti xi ftit stabbiltà lil dan l-oġġett. Madankollu hija flessibbli u, meta jiġi ssikkat bil-lazzijiet, teżerċita pressjoni fuq is-sieq u l-pexxun.
                     Dan l-oġġett qed jiġi ppreżentat biex jintlibes f'żarbuna u jintuża bħala faxxa għall-għaksa fil-każ ta' xi għaksa mfekka u kontużjonijiet tal-għaksa, leżjonijiet u tiċrit tal-ligamenti, u għall-prevenzjoni ta' dawn il-korrimenti, kif ukoll fil-każ ta' instabbiltà tal-ligamenti. Madankollu, ma jistax jipprekludi għalkollox moviment speċifiku tal-parti difettuża tal-ġisem.
                     F'riabilitazzjoni postoperatorja, dan l-oġġett jiffaċilita lill-ġisem jerfa' l-piż kollu mill-ġdid.
                     Ara l-istampi (*1)
                     
                  
                  
                     6307 90 10 
                  
                  
                     Il-klassifikazzjoni hija ddeterminata mir-regoli ġenerali 1, 3(c) u 6 għall-interpretazzjoni tan-Nomenklatura Magħquda, u bil-kliem tal-kodiċijiet tan-NM 6307 , 6307 90  u 6307 90 10 .
                     L-oġġett ma jistax jiġi aġġustat għal xi diżabbiltà speċifika ta' pazjent, iżda għandu użu multifunzjonali. Dan l-oġġett huwa simili għal faxxa sempliċi tat-tessut li titgeżwer ma' ligament u li tiġi ssikkata madwar ċerti partijiet biex issir pressjoni biex jitkattar il-fejqan tal-korrimenti jew biex jiġu evitati aktar korrimenti. B'hekk jiġi żgurat li ma jsirux movimenti mhux mixtieqa subkonxjament minħabba movimenti riflessivi (ara wkoll in-Noti ta' Spjega tan-Nomenklatura Magħquda (CNEN) tal-Unjoni Ewropea fit-tieni paragrafu tas-subintestatura 9021 10 10 ).
                     Għaldaqstant, il-karatteristiċi oġġettivi tal-oġġett huma tali li ma jiddistingwuhx minn soġġett ordinarji ta' sostenn għall-użu ġenerali, b'mod partikolari, minħabba li l-materjali li hu magħmul minnhom (materjali flessibbli), il-metodu ta' tħaddim (l-issikkar jagħmel l-pressjoni) jew l-aġġustabbiltà tal-diżabbiltajiet speċifiċi tal-pazjent (ara wkoll in-Nota 6 tal-Kapitolu 90 u s-sentenza tas-7 ta' Novembru 2002, Lohmann u Medi Bayreuth, Kawżi Konġunti C-260/00 sa C-263/00, ECLI:EU:C:2002:637, il-paragrafi 39 u 45).
                     Barra minn hekk, l-oġġett ma jistax jiġi kklassifikat bħala “apparat ortopediku” taħt il-kodiċi NM 9021 10 10  billi, minħabba l-elastiċità tiegħu, ma jistax jipprekludi kompletament moviment speċifiku tal-parti difettuża tal-ġisem sabiex jeskludi aktar korrimenti (ara wkoll is-CNEN fit-tieni paragrafu tas-subintestatura 9021 10 10 ). Pereżempju, fil-każ ta' ligamenti mċarrtin, l-oġġett għandu jagħmilha impossibbli li l-ġog tal-għaksa jiġi inklinat anke meta l-persuna tkun miexja jew taqbeż. Madankollu, il-materjal tessili u l-materjal flessibbli tal-plastik li minnhom huwa magħmul l-oġġett ma jistgħux isostnu l-piż tal-ġisem waqt il-ġiri.
                     L-effett mixtieq tal-applikazzjoni tal-pressjoni jinkiseb kemm mill-plastik kif ukoll mill-materjali tessili. Għaldaqstant, iż-żewġ materjali huma ugwalment essenzjali fit-tifsira tar-regola ġenerali 3(b) għall-interpretazzjoni tan-Nomenklatura Magħquda u l-oġġett għandu jiġi kklassifikat taħt l-intestatura li tiġi l-aħħar fl-ordni numerika fost dawk li ugwalment jimmeritawistħoqqilhom konsiderazzjoni (l-intestaturi 3926  u 6307 ).
                     Għaldaqstant, l-oġġett għandu jiġi kklassifikat taħt il-kodiċi NM 6307 90 10  bħala “oġġetti oħrajn manifatturati ta' tessuti”.
                  
               
            
         
            (*1)  L-istampi huma biss għal finijiet ta' informazzjoni.